चैम्पियंस ट्रॉफी : न्यूजीलैंड को मिली मेजबानी  
एफआईएच ने मंगलवार को कहा कि इस टूर्नामेंट का आयोजन 3 से 11 दिसम्बर तक ऑकलैंड में होगा।
अंतरराष्ट्रीय हॉकी महासंघ (एफआईएच) ने चैम्पियंस ट्रॉफी के 2011 संस्करण की मेजबानी न्यूजीलैंड को दे दी है। एफआईएच ने मंगलवार को कहा कि इस टूर्नामेंट का आयोजन 3 से 11 दिसम्बर तक ऑकलैंड में होगा।  पहले इस टूर्नामेंट का आयोजन भारत में होना था लेकिन एफआईएच ने बीते सप्ताह भारत से मेजबानी छीनने की घोषणा की थी। अब विश्व की सातवीं वरीयता प्राप्त न्यूजीलैंड टीम मेजबान और हिस्सेदार के तौर पर नौवीं वरीयता प्राप्त भारतीय टीम का स्थान लेगी।  भारत के पास अब भी चैम्पियंस ट्रॉफी में खेलने का मौका है लेकिन इसके लिए उसे नवम्बर में दक्षिण अफ्रीका में होने वाले चैम्पियंस चैलेंज टूर्नामेंट के माध्यम से योग्यता हासिल करनी होगी।  एफआईएच अध्यक्ष लेंड्रो नेगरे ने अपने बयान में कहा, "किसी भी देश से किसी टूर्नामेंट को स्थानांतरित करना बहुत मुश्किल होता है। मुझे उम्मीद है कि न्यूजीलैंड इस प्रतिष्ठित आयोजन को पूरे पेशेवर तरीके से आयोजित करने में सफल रहेगा।"  चैम्पियंस ट्रॉफी का कार्यक्रम आने वाले सप्ताह में जारी कर दिया जाएगा लेकिन इस बात की बहुत कम उम्मीद है कि इसकी तारीख में कोई परिवर्तन किया जाए।   दक्षिण अफ्रीका में होने वाले चैम्पियंस चैलेंज टूर्नामेंट के कार्यक्रम में तब्दीली की जा सकती है। इन दोनों टूर्नामेंटों में आठ टीमों नौ दिनों तक आपस में मैच खेलेंगी।